বর্ষবরণের রাতে ‘বন্ধুদের’ হাতে পিটিয়ে খুন যুবক

কলকাতা: বর্ষবরণের রাতে ফোন করে ডেকে নিয়ে গিয়ে এক যুবককে পিটিয়ে মারার অভিযোগ। মৃত যুবকের নাম সুব্রত মাঝি (২৬)। অভিযোগের তির যুবকের বন্ধুদের বিরুদ্ধে। ঘটনা সল্টলেকের (Salt Lake) মহিষবাথান উদয়ন পল্লির। ঘটনার তদন্তে বিধাননগর ইলেকট্রনিক্স কমপ্লেক্স থানার (Bidhan Nagar Electronics Complex Police Station) পুলিশ। এই ঘটনায় ইতিমধ্যে বিধাননগর ইলেকট্রনিক্স কমপ্লেক্স থানা সবুজ মিস্ত্রী নামে এক ব্যক্তিকে গ্রেফতার করেছে।

ডেলিভারি বয় হিসাবে কাজ করতেন সুব্রত। ১ জানুয়ারি জন্মদিন ছিল তাঁর। হাসপাতালে চিকিৎসা চলাকালীন গতকাল দুপুরে মৃত্যু হয় তাঁর। ৩১ ডিসেম্বর রাত সাড়ে ১০টা নাগাদ ফোন করে ডাকে সোনা নামে এক যুবক। বাড়ি থেকে বেরিয়ে যায় কিছুক্ষনের মধ্যে ফিরে আসবে বলে। ঘণ্টাখানেক হয়ে যাওয়ার পরেও ফিরে না এলে একাধিকবার ফোন করেন তাঁর মা। কিন্তু ফোনে পাওয়া যায়নি। এরপর খোঁজাখুঁজি করেও পাওয়া যায়নি। তারপর পরিবার জানতে পারে মৃত্যুঞ্জয় নামে এক বন্ধু সুব্রত মাঝিকে পাড়ার এক চিকিৎসকের কাছে নিয়ে গিয়েছে। ওই চিকিৎসক সুব্রতকে হাসপাতালে নিয়ে যেতে বলেন।

আরও পড়ুন: প্রয়াত চিত্রপরিচালক অরুণ রায়, শোকস্তব্ধ টলিউড

তখন তাকে বাড়িতে নিয়ে আসা হয়, ইতিমধ্যে অবস্থা আশঙ্কাজনক হয়ে পড়ে। পরিবারের লোকজন বিধাননগর মহকুমা হাসপাতালে নিয়ে যান। অবস্থার অবনতি হলে আরজি কর হাসপাতালে নিয়ে গেলে মৃত বলে ঘোষণা করেন চিকিৎসকরা। সুব্রতর মৃত্যুর পর থেকেই মৃত্যুঞ্জয় নামে ওই যুবক পলাতক। বাড়ির কাছেই একটি ক্লাবের মাঠে পড়েছিল ওই যুবক বলে পুলিশ সূত্রে খবর। সেই জায়গাটি পুলিশ ঘিরে রেখেছে। এই ঘটনার সাথে কারা জড়িত এবং কী কারণে মারধর করা হয়েছে সেই বিষয়ে তদন্ত করে দেখছে ইলেকট্রনিক্স কমপ্লেক্স থানার পুলিশ। বেশ কয়েকজন বন্ধুকে জিজ্ঞাসাবাদ করা হয়েছে।